Көк базин

Көк базин (Gentiana) – өсүмдүктөрдүн көк базиндер тукумунун уруусу. Бир, көп жылдык өсүмдүк, айрымдары чала бадал. Сабагы түз, тик өсөт, түксүз. Жалбырагы сапсыз, сабакка тушташ жайгашкан, жээги тегиз, сүйрү же ланцеттей, узундугу 5—10 мм. Гүлү 4–5 мүчөлүү, желекчелери биригип өсүп, түтүкчөнү түзөт, түсү көк, кээде сары. 400гө жакын түрү жер шарынын бардык аймагында, негизинен Түндүк жарым шарда кездешет. Кыргызстанда 17 түрү бөксө тоодон бийик тоонун нымдуу жериндеги бийик жана жапыз чөптүү шалбаада, боздоңдо, өзөндө, токой арасында жана сазда өсөт. Айрымдарынын (сары Көк базин ж. б.) дарылык касиети бар. Кээ бир түрлөрү арак-шарап чыгарууда пайдаланылат. Бийик сабактуу Көк базин кооздук үчүн гүлзарда өстүрүлөт. 
Категория: Өсүмдүктөр
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9